runetrust/blame-folketinget-dk huggingface dataset:
Gitte Willumsen (KF), 2022-08-25:
Lovforslag nr. L 205 har til hensigt at følge op på en aftale, som vi tidligere har indgået med regeringen og en række partier i Folketinget.
Aftalen går ud på, som andre ordførere også har været inde på, at fremrykke forhøjelsen af su-fribeløbet med 4.000 kr. om måneden gældende fra den 1. januar 2022.
Hos Det Konservative Folkeparti er vi enige med regeringen i, at det er godt, at de studerende får vished om deres økonomi, så de får mulighed for at tage højde for forhøjelsen af fribeløbet hurtigst muligt, sådan at man ved, hvad man har at gøre godt med.
I en tid, hvor priserne stiger, kan det være afgørende for de studerende at have mulighed for at tjene lidt mere ved siden af deres su, sådan at deres disponible indkomst øges.
Det giver ro og tryghed.
Når man har orden i sin økonomi, har man også overskud til mere: til at studere og til at dyrke sine interesser.
Det giver trivsel.
Set ud fra et arbejdsmarkedssynspunkt, hvor vi har mangel på arbejdskraft, vil forhøjelsen af fribeløbet øge arbejdsudbuddet.
Nogle af de brancher, som er særlig udfordret, kan forhåbentlig tiltrække noget arbejdskraft, som de står og mangler lige nu.
Her tænker vi særlig på serviceerhvervene.
Det er vores håb, at vi med det her forslag kan hjælpe både erhvervslivet og de studerende på én og samme tid.
Så Det Konservative Folkeparti støtter forslaget.
Susanne Eilersen (DF), 2022-08-25:
Dansk Folkeparti er med i su-forligskredsen, og der har vi jo sagt ja til, at man gerne må fremrykke den her forhøjelse af su-fribeløbet på 4.000 kr.
Det er rigtig godt, at vi nu får et højere fribeløb.
I Dansk Folkeparti havde vi faktisk også gerne set, at der slet ikke var nogen øvre indtjeningsgrænse for fuldtidsstuderende.
Vi så jo i foråret under coronaen, hvor regeringen tog podere ind til sundhedsfremmende ting under coronapandemien, at det jo efterlod erhvervslivet på perronen, fordi de unge mennesker kunne tjene en ekstra skilling dér, og at da de så var færdige som podere, havde de faktisk ikke en reel mulighed for at gå ind og tage et job i erhvervslivet, fordi der var den her øvre grænse.
Men vi indgår også gerne i forhandlinger om, at vi regelforenkler det her område, og at vi helt hæver den øvre grænse.
Katrine Robsøe (RV), 2022-08-25:
Tak for det.
I Radikale Venstre støtter vi naturligvis også op om lovforslaget, der jo egentlig bare fremrykker ikrafttrædelsesdatoen for den forhøjelse af fribeløbet, som vi allerede vedtog her i Folketinget før sommerferien, og som Radikale også bakkede op om.
Det giver rigtig god mening, når vi står i en situation, hvor flere studerende bliver udfordret lige nu og her, og hvor det derfor er højaktuelt at sørge for, at den forhøjelse rent faktisk kommer til at virke allerede i 2022, og at det ikke først er i 2023, at vi får ordnet det her, så vi i hvert fald får sikret, at de studerende ikke i lige så høj grad skal have den bekymring, med hensyn til om man bliver ramt af at skulle tilbagebetale su, hvis man har arbejdet lidt mere, altså nu, hvor tingene også kommer til at koste mere.
Jeg er bekymret for de studerende på nuværende tidspunkt.
Jeg er i hvert fald glad for, at vi får taget det her skridt til at få hjulpet dem.
Der kommer også noget andet, der hjælper nogle af de studerende – i lovforslaget herefter – som er særlig ramt, og det er vi naturligvis også glade for.
Så Radikale Venstre støtter naturligvis lovforslaget.
Lars Boje Mathiesen (NB), 2022-08-25:
Flere checks – uha
Ja, nu er jeg ikke helt sikker på, at det er den rigtige vej at gå ned ad, altså, der har været lidt bøvl med de sidste.
Jeg kunne godt tænke mig at høre, om man ikke i stedet for kunne have sænket bundskatten.
Så ville alle os, der havde gjort gavn, få gavn af det, og det kunne man gøre simpelt, og man ville være sikker på, at der ikke røg noget ud til nogle forskellige; man ville ikke forfordele eller noget andet.
Så hvis man nu sænkede bundskatten i stedet for, ville man også få en positiv gevinst for de grupper, som har de laveste indtægter.
Jesper Petersen (S), 2022-08-25:
Som det er fremgået, følger vi jo op på den aftale, regeringen indgik med Venstre, Socialistisk Folkeparti, Radikale Venstre, Enhedslisten og Det Konservative Folkeparti den 24. juni 2022 om kompensation af borgere for stigende energipriser og altså den del af den aftale, der handler om at forhøje su-fribeløbene med 4.000 kr. pr. måned.
Det vil altså give de uddannelsessøgende, der måtte ønske det, mulighed for allerede fra i år at tjene 4.000 kr. mere om måneden, uden at de bliver modregnet i deres su.
Jeg vil gerne gentage den grundlæggende pointe her, der også fremgår af forskellige høringssvar, og det var også en, der gik igen i SF's ordførers indlæg her, altså at det primære naturligvis er den uddannelse, man er på, og at det jo også er en forudsætning for at modtage su, at man er fuldtidsstuderende.
Ikke desto mindre mener vi godt, at det er muligt at forhøje det her fribeløb med de her 4.000 kr. mere om måneden.
Der er så også nogle, der vil opnå en særlig hjælp ifølge den her aftale, og for at alle skal være med på, hvordan det hænger sammen, vil jeg sige, at den del af det, som ligger under beskæftigelsesministeren, er i det næste lovforslag, og det handler om, at enlige forsørgere på su og modtagere af handicaptillæg på su vil modtage en særlig hjælp til at klare den her situation, vi er i med de stigende priser, og det er jo grupper, der har vanskeligt ved at øge deres indtægt ved siden af studierne.
Men jeg siger tak for bemærkningerne her og ser frem til den videre behandling af lovforslaget.
Henrik Møller (S), 2022-08-25:
Og jeg skal lige, mens jeg husker det, hilse fra Det Radikale Venstre og sige, at de anbefaler lovforslaget.
Det er et lovforslag, som jo er en del af aftalen fra den 24. juni, som de tidligere sager også har været, og det er en aftale om kompensation af borgere for de stigende energipriser.
Jeg tror, det er vigtigt at understrege, at der er tre elementer, hvori det er et engangsbeløb, der er udgangspunktet.
Det andet element er i forhold til førtidspensionister og seniorpensionister og dem på tidlig tilbagetrækning, efterløn og fleksydelser, og det er med 2.000 kr. pr. 1. januar 2023.
Og så er der det tredje element, som er i forhold til dem med su-forsørgertillæg og su-handicaptillæg, og de grupper, som er omfattet af det, vil hurtigst muligt få – det er i hvert fald målet og det, vi arbejder hen imod – et beløb på 2.000 kr.
Det, der jo er udgangspunktet i det her, er en erkendelse af, at vi står i en situation med stigende energipriser og en højere inflation, men at vi ikke kan kompensere en til en og derfor målretter, kan man sige, til de grupper, der har lidt, eller som ikke har en mulighed for at tage et arbejde eller et studiejob.
Man kan selvfølgelig stille spørgsmålet: Er det nok?
Det er det formentlig ikke, men jeg synes, det er en god og vigtig håndsrækning til de her grupper i en svær tid.
Jeg synes også, det er vigtigt at understrege her, at der ikke er modregning eller andre sanktioner eller straf eller andet, hvor man bliver ramt af fradrag i forbindelse med at modtage det her beløb.
Og det er, fordi det vil blive givet automatisk ud fra de oplysninger, som ATP har, og det vil sige, at den enkelte borger i den her relation ikke har nogen oplysningspligt eller andet.
Derfor skal vi bare være klar på, at kommer der nogle sager, har vi allerede nu sagt, at så er det, fordi der er problemer i forhold til vores egne systemer omkring det her.
Og det skal borgeren ikke straffes for.
Jeg er også med på, at når man i det her snakker om, at det er pensionister, som modtager ældrecheck, så vil der formentlig være nogle, der er på grænsen til at modtage i forhold til ældrechecken.
Der er nogle, der har et meget lille beløb, men alligevel modtager en ældrecheck, og der kan selvfølgelig blive diskussion om – og det vil der jo altid være – hvor vi lægger snitfladen her.
Men vi mener, det er et godt snit, og vi mener, det er en god aftale, så derfor kan vi fra Socialdemokratiets side anbefale lovforslaget.
Lars Boje Mathiesen (NB), 2022-08-25:
Man vil give unge mennesker lov til at tjene nogle flere penge.
Det kan jeg ikke have noget imod, og derfor kan Nye Borgerlige godt støtte det her.
Jeg skal også hilse fra Liberal Alliance og sige, at de også godt kan støtte det.
Grundlæggende kan man sige, at det her også er et område, der kunne trænge til en god gang sanering og til at, der blev ryddet op i noget makværk, der handler om, hvornår man må tjene penge, og det ene og det andet med de forskellige satser og alt muligt andet.
Men det kan vi forhåbentlig gøre efter et valg, hvor der kommer en borgerlig regering til; så kan vi få ryddet op på også det her område.
Ulla Tørnæs (V), 2022-08-25:
Som vi netop hørte, handler det her lovforslag jo mestendels om at ændre på ikrafttrædelsestidspunktet.
For vi har jo allerede tidligere her i Folketinget vedtaget, at vi hæver fribeløbet for su-modtagere.
Og det var, da vi vedtog det, et forslag, som Venstre støttede og stemte for.
Derfor kan vi naturligvis også, i lyset af behov for og mangel på kvalificeret arbejdskraft, stemme for, at vi med lovforslaget her fremrykker ikrafttrædelsestidspunktet – og det er alene det, lovforslaget handler om – fra den 1. januar 2023 til den 1. januar 2022, altså sådan at de studerende allerede i indeværende år får mulighed for at tjene mere, end de har kunnet hidtil.
Alt i alt er det et forslag, der som sagt bidrager til, at de studerende får bedre muligheder for at have en tæt tilknytning til det arbejdsmarked, som de er ved at uddanne sig til at blive en del af, og det synes vi er rigtig, rigtig positivt.
Og hvis vi så oven i hatten med forslaget her forhåbentlig også kan bidrage til at udvide arbejdsstyrken, så er det en win-win-situation – hvis formanden tillader mig at bruge engelske udtryk fra talerstolen.
Så jeg vil tillade mig at sige, at det faktisk kun er positivt og godt med forslaget her.
Kasper Roug (S), 2022-08-25:
Tak, formand.
Og tak for ordet.
I hele samfundet mærker vi i øjeblikket, at der er en inflation, og nogle af dem, der mærker de stigende priser, er jo så bl.a. de studerende.
Med det her lovforslag giver vi de studerende en mulighed for at tjene mere ved siden af deres su, og dermed kompenseres de også bl.a. for inflationen.
Vi har i Folketinget allerede besluttet at hæve su-fribeløbet med de 4.000 kr., vi taler om i dag, fra den 1. januar 2023, og med det her forslag, foreslår vi så, at det allerede skal gælde i år, altså fra den 1. januar 2022.
I Socialdemokratiet bakker vi naturligvis op om lovforslaget, og jeg vil gerne anerkende det gode og konstruktive samarbejde med partierne bag aftalen.
Socialdemokratiet bakker op om lovforslaget.
Jeppe Bruus (S), 2022-08-25:
Ja, jeg kan bekræfte, at jeg har haft et møde med ordføreren.
Jeg kan bekræfte, at jeg har haft et møde med ordføreren om forskellige emner i løbet af foråret.
Her havde jeg jo også til en start en gennemgang, som jeg havde med alle partier, af »Grøn skattereform« og omkring synet på, hvor man lå henne.
Lars Boje Mathiesen (NB), 2022-08-25:
Der deltog Nye Borgerlige i de forhandlinger?
Nu var det ikke mig præcis, men ministeren siger jo, at Nye Borgerlige blev inviteret til forhandlingerne om den grønne skattereform, så jeg vil gerne høre, om ministeren kan bekræfte det.
Jeppe Bruus (S), 2022-08-25:
Jeg er glad for, at ordføreren er kommet tilbage, eftersom jeg i virkeligheden også havde noget at sige til ordføreren og var helt bange for, at ordføreren var gået.
Jeg kan da fuldt ud bekræfte, at vi først havde forhandlinger omkring kompensation.
Dernæst forsøgte vi også at lave de forhandlinger i regi af »Grøn skattereform«.
Og da vi ikke havde flertal for det, bl.a. fordi Nye Borgerlige ikke ville være med, så forsøgte vi i regi af »Grøn skattereform«, og det kunne så heller ikke lade sig gøre dér at få Nye Borgerlige med.
Det er jo sådan set bare det, der hører med til billedet, synes jeg, i lyset af den debat der har været i dag.
Lars Boje Mathiesen (NB), 2022-08-25:
Der er bare noget, der undrer mig.
Jeg skal lige høre, om ministeren kan bekræfte, at de forhandlinger, vi nu står med her, hører ind under den grønne skattereform.
Astrid Carøe (SF), 2022-08-25:
Tak for det.
Det er de færreste, der kan leve af deres su, og derfor er der rigtig mange studerende, der har et studiejob ved siden af deres studier.
De stigende energipriser og den høje inflation rammer mange hårdt, jo også de studerende, og mange har måttet arbejde mere i 2022, end de gjorde for et år siden, fordi deres penge simpelt hen er mindre værd i dag.
De studerende har mange økonomiske bekymringer.
Dem løser vi ikke med det her forslag, men med det her forslag sikrer vi, at det i hvert fald ikke er bekymringen om at skulle betale su tilbage, der er en af dem.
Derfor støtter vi i SF op om lovforslaget om at hæve fribeløbet med 4.000 kr. gældende for hele 2022.
Derudover er det jo også enormt lærerigt for de studerende at få erhvervserfaring i løbet af deres uddannelse, og det er også med til at styrke deres position som nyuddannede, hvis de har en tættere tilknytning til arbejdsmarkedet.
Jeg vil bare pointere, at vi med det her lovforslag ikke skal sende et forkert signal.
Det bekymrer jeg mig om, hver gang vi hæver fribeløbet, altså at vi ikke skal sende et forkert signal til både studerende og arbejdsgivere om, hvor meget de studerende kan påtage sig ved siden af et fuldtidsstudie.
Det er ikke hensigten, at muligheden for at tjene mere ved siden af su'en skal føre til stress, mistrivsel og frafald.
Og for SF er det vigtigste i hele su-systemet, at vi har vores stærke su og bliver ved med at have den, og jeg synes, det er vigtigt at pointere, især i en tid, hvor den bliver udfordret ofte og meget fra mange forskellige sider, at den vigtigste grundsten i vores su-system er, at unge mennesker kan modtage su under deres uddannelse.
Og vi bakker selvfølgelig op om lovforslaget.
Niels Flemming Hansen (KF), 2022-08-25:
Mange tak for det.
Jeg skal gøre det kort.
Vi bakker op om forslaget, da det er en del af aftalen om den grønne skattereform, som vi er meget glade for at være med i.
Lad det være ordene herfra.
Bent Bøgsted (DD), 2022-08-25:
Tak for det, formand.
Det er jo første gang, jeg skal på talerstolen for Danmarksdemokraterne, så det er jo en ren og skær fornøjelse.
Jeg skal starte med at sige, at da det her skulle forhandles på plads, var jeg godt nok inviteret over til beskæftigelsesministeren.
Det var som løsgænger.
Det var, før Danmarksdemokraterne blev dannet.
Så blev jeg ikke inviteret mere, men ministeren kunne jo ikke vide, at Danmarksdemokraterne ville blive oprettet, og at jeg så er med.
Men lad det nu ligge.
Den aftale, der er kommet her, har til formål at hjælpe og tilgodese pensionister, førtidspensionister, seniorpensionister, modtagere af tidlig pension, efterløn, fleksydelse, su-handicaptillæg for su-modtagere og modtagere af su-forsørgertillæg i forhold til de stigende priser.
Folkepensionisterne får jo så et løft, hvad angår dem, der får ældrecheck – første gang 2.500 kr. her i efteråret og så 2.500 kr. efter nytår igen, altså 5.000 kr. i alt.
Det er på grund af de stigende priser.
Desuden giver man så også et løft til førtids- og seniorpensionister, modtagere af tidlig pension, efterløn og fleksydelse på 2.000 kr., og det samme gælder dem, der er på su-handicaptillæg og su-forsørgertillæg for enlige forsørgere, også 2.000 kr.
Det kan vi i Danmarksdemokraterne sagtens støtte.
Det er rigtig godt, at de svage grupper bliver tilgodeset med et løft.
Man kunne så altid diskutere, om der skulle være noget, der var mere permanent på det område, men det er ikke med i det her.
Som det ser ud, kan vi i Danmarksdemokraterne fint støtte det her forslag.
Vi ser frem til, at det bliver vedtaget, så det kan komme til at virke.
Så kan det i hvert fald komme til at virke, inden regeringen udskriver valg.
Susanne Eilersen (DF), 2022-08-25:
Tak for det.
Det er til de svageste, de mest trængende danskere, der har svært ved at klare sig her i krisen.
Nu er der så kommet det her engangsforslag om at give ældre og folk på overførselsindkomster og nogle su-grupper et engangsbeløb, som er skattefrit.
Det hilser vi selvfølgelig også velkommen i Dansk Folkeparti i forhold til den krise, vi står i.
Men i Dansk Folkeparti havde vi gerne set, at alle danske unge på su havde fået den her håndsrækning på 500 kr. skattefrit.
De kæmper også med højere fødevarepriser og større el- og varmeregninger.
Så vi havde sådan set gerne set, at det ikke kun var specifikke grupper blandt dem, der får su, der fik den her engangsydelse, men alle grupper.
Derudover bliver jeg også lige nødt til at vifte med flaget for at sige, at jeg håber, at man i hvert fald kigger lidt på de systemer, så man, når man automatisk udbetaler penge, fejlfinder på dem og så gør fejlmargenen så lille som muligt.
Men vi støtter forslaget.
Lars Boje Mathiesen (NB), 2022-08-25:
Tak for det.
Ja, der er jo et eller andet tragikomisk og ganske grotesk ved, at Folketinget og politikerne herinde pålægger danskerne så høje skatter og afgifter, at de har behov for checks, for at de kan betale de skatter og afgifter.
Prøv lige at tænke lidt over det: Det her Folketing pålægger danskerne så massive skatter og afgifter, at man nu smider checks efter dem, for at de har råd til at betale de skatter og afgifter.
Inden jeg kom i Folketinget, sad jeg og tænkte, at det simpelt hen ikke kan passe, at man har indrettet sådan et system, men nu er jeg herinde, og det har man.
Det er sådan et system.
Grundlæggende mener vi i Nye Borgerlige, at man skal sænke skatter og afgifter, for de her checks, om man vil det eller ej, bliver sådan en detailstyring.
Det bliver en del af sådan et lommepengesamfund, hvor borgerne skal aflevere alle deres penge til politikerne, og så kan de være heldige, hvis de får lidt ud en gang imellem; så får de lidt lommepenge; nu får du en check.
Når jeg hører debatten derude, ville jeg ønske, at debatten handlede om en kritik af Folketinget og politikerne for, at de har så høje skatter og afgifter.
Min nabo har fået en check – hvornår får jeg en check?
Man skal bare huske, at i det her lommepengesamfund afleverer man samtidig sin handlefrihed, sine handlemuligheder og sine valgmuligheder til politikerne.
Man giver magten til det politiske system.
Så hvis du ikke har fået en check, og hvis du ikke får en check i den her omgang, er det jo, fordi politikerne ikke synes, at du er trængende nok.
Det har politikerne besluttet: Du er ikke lige værdig nok.
Og i min optik er det nok også, fordi du ikke tilhører en gruppe, som er nødvendig, for at stemmerne falder det rigtige sted til næste valg.
Grundlæggende er vi meget, meget imod at have et lommepengesamfund, som er baseret på checks.
Nu står vi så i en situation, hvor det er det, et flertal i Folketinget gør, og det er jo, kan man sige, reelt set en form for skattelettelse, fordi der ryger penge væk fra staten og ud til borgerne, hvor de burde ligge i første omgang.
Så på den måde ville vi da selvfølgelig være tilbøjelige til at stemme for, når der kommer flere penge til borgerne.
Men grundlæggende er det altså et dybt forfejlet system, at man skal have et lommepengesamfund.
Det burde være lige præcis omvendt.
Alex Vanopslagh (LA), 2022-08-25:
Det kunne ellers have været kønt, hvis man så ordføreren stille spørgsmål til sig selv.
Så det er en værre ballade.
Men i forhold til lovforslaget her ser vi på det på samme måde, som hr. Lars Boje Mathiesen egentlig også gør, og som Nye Borgerlige gør, nemlig at der er noget mærkværdigt ved, at man opkræver så høje skatter og afgifter, at man bagefter skal til at afhjælpe borgerne, så de bl.a. kan betale de her høje skatter og afgifter.
Vi synes, at det, man burde have gjort, særlig når man tænker på, at inflation er noget, der rammer alle – der er jo ikke nogen, der går fri af inflationen – jo så er at se på generelle skattelettelser og afgiftslettelser, selvfølgelig finansieret med et mindre offentligt forbrug.
Der må man så også rose aftalen her, fordi finansieringen i høj grad findes ved at skrue ned for de offentlige investeringer, og det kan jo i sig selv have en inflationsdæmpende effekt.
Men vi er imod den her måde at tænke politik på, altså at sige, at udvalgte grupper skal have en check, frem for at forbedre rammevilkårene, så alle får bedre mulighed for at klare sig selv.
Derfor kommer vi ikke til at stemme grønt til det her forslag.
Peter Hummelgaard (S), 2022-08-25:
Mange tak for ordet.
Også tak for alle de faldne bemærkninger under behandlingen af lovforslaget.
Som flere har gengivet, indgik et bredt flertal i Folketinget kort før sommerferien en aftale om kompensation af borgere for stigende energipriser.
Der er ikke nogen tvivl om – som flere også har bemærket – at rigtig mange danskere, alle danskere, lige nu har svært ved at få pengene til at række på grund af de stigende energipriser.
I dag er vi så klar til at tage endnu et skridt for at få pengene ud på kontoen hos nogle af de danskere, der har allermest brug for dem.
Lovforslaget handler om de engangsbeløb, vi er blevet enige om at udbetale til borgerne som kompensation for de stigende energipriser.
Jeg vil selvfølgelig også bare takke alle for at være mødt ekstraordinært op i dag, så vi hurtigst muligt kan behandle lovforslaget og forhåbentlig få pengene ud at virke hos de borgere, der venter på dem.
Det fortjener de.
Krigen i Ukraine og de stigende energipriser udgør en ekstraordinær situation.
Der er mange danskere, som bliver påvirket af prisstigningerne, og det har været og er fortsat en svær balancegang at beslutte sig for, hvem der skal have en ekstra økonomisk håndsrækning.
Kompenserer vi for mange for meget, ja, så vil det jo altså blot puste yderligere til inflationen.
Det er derfor, vi har besluttet, at de skattefri engangsbeløb skal udbetales til folkepensionister, der modtager ældrechek, dvs. de fattigste folkepensionister, og personer, der modtager enten førtidspension, seniorpension, efterløn eller fleksydelse.
Vi har også besluttet at give lidt penge i hænderne på den gruppe af su-modtagere, der får su-handicaptillæg eller su-forsørgertillæg som enlig forsørger.
Vi vil gerne give en økonomisk håndsrækning til de grupper, fordi de alt andet lige har begrænsede indkomster og kan have vanskeligt ved at gå ud og gøre brug af de mange jobmuligheder, der lige nu er, som andre grupper kan.
Vi vil blive ved med at følge udviklingen tæt og holde øje med, om der bliver behov for yderligere hjælp til de danskere, der har brug for det.
Afslutningsvis vil jeg igen takke partierne for den gode behandling af lovforslaget.
Jeg ser frem til udvalgets behandling.
Jeppe Bruus (S), 2022-08-25:
Nu må danskerne og vælgerne jo selv vurdere, hvem der gør mest grin med dem: Er det dem, der sætter sig til bordet og laver en aftale, eller er det dem, der i foråret ikke ville være med til at lave en aftale og nu står og kommer med hån og spot om de partier, der rent faktisk flytter noget konkret?
Det er jo altid nemmere at stå og råbe og sole sig i at have store ambitioner, men man skylder vel i virkeligheden, når man sidder i Folketinget, og når man er et ansvarligt parti, at sætte sig til bordet og prøve reelt set at lave nogle resultater.
Jeg kunne konstatere, at det kunne vi ikke få Dansk Folkeparti med på eller Nye Borgerlige med på, og det synes jeg bare hører med til billedet – sådan rent oplysende – når vi nu har den her dialog i dag.
Jeg medgiver fuldt ud, at det her ikke løser det hele i forhold til det fulde billede af de priser, som stiger og stiger, og det er også derfor, jeg siger klart her, at vi selvfølgelig følger udviklingen meget nøje.
Henrik Møller (S), 2022-08-25:
Jeg vil starte med at sige, at jeg synes, jeg har skitseret de udfordringer, der selvfølgelig kan være ved det her.
Men ja, jeg mener stadig væk, det er den rigtige model at give det målrettet til nogle grupper.
Når ordføreren spørger direkte, om man kan sænke bundskatten, vil jeg sige: Jamen selvfølgelig kan man gøre det.
Det er bare ikke den model, vi har valgt – vi har valgt at målrette det direkte i forhold til de tilskud til de grupper, der er her.
Det synes vi er den rigtige løsning.